ORDE do 21 de febreiro de 2000 pola que se regulan, dentro das feiras culturais, as seccións de feiras do libro en Galicia para celebrar no ano 2000.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 09/03/2000

As feiras culturais en Galicia, reguladas polo Decreto 40/1995, do 27 de xaneiro, establecen un concepto xenérico que define un novo tipo de acontecementos culturais, e que recolle, xunto a experiencias establecidas como a feira do libro, a posibilidade de novas actividades feirais. A Consellería de Cultura, Comunicación Social e Turismo pretende con iso crear novas vías de achegamento cultural ós galegos, creando
amplos escaparates, abertos a diferentes actividades susceptibles de comunicación a través da súa venda ou exposición pública.
Estas feiras culturais, abertas a diferentes posibilidades, precisan dunha normativa concreta que defina esencialmente as condicións concretas de acceso a elas, o número de feiras que se poden realizar cada ano por localidade e as vías para o acceso á organización ou participación nelas, tal como determinan os artigos 3 e 4 do citado decreto.
Dentro do amplo abano de posibilidades abertas polas feiras culturais, as datas dedicadas ó libro repre
sentan a actividade de maior tradición e asentamento, e así mesmo as que pola súa amplitude, demanda e entidade, máis precisan dunha ordenación que permita unha constante mellora e unha maior coordinación entre as institucións ou organismos participantes nestas. A experiencia destes últimos anos e a vontade de mellora constante nestes eventos de tanta importancia para a promoción do libro e da lectura aconsellan a introducción de novos elementos na organización das feiras.
Por iso,
DISPOÑO:
Capítulo I
Definición e obxectivos
Artigo 1º
As feiras do libro supoñen unha actividade de promoción da lectura, mediante o achegamento do libro ó seu potencial lector, na que se desenvolve tamén unha actividade comercial, froito da venda dos libros. Esta venda, efectuada por persoas físicas ou xurídicas legalmente autorizadas, poderá realizarse cos descontos máximos permitidos na vixente Lei do libro.
Artigo 2º
1. As seccións das feiras do libro poderán ser feiras do libro en catálogo, ou feiras do libro antigo e/ou de ocasión.
2. Feiras de libro en catálogo son aquelas nas que se exhiben e comercializan libros incluídos nos catálogos editoriais. Entenderase por catálogo a relación entregada polo editor ó distribuidor ou libreiro na que figuren os títulos, autores e prezo de venda dos libros que compoñen o seu fondo editorial, con mención expresa da data de vixencia da información que se facilita. As feiras de libro en catálogo poderán tamén ser feiras de carácter monográfico, dedicadas a un tipo específico de libros ou de materiais bibliográficos.
3. Feiras do libro antigo e/ou de ocasión son aquelas nas que se exhiben ou comercializan libros antigos e/ou libros descatalogados polo editor e que, polo tanto, non figuren no seu último catálogo.
Artigo 3º
As feiras do libro en catálogo que se realicen en Galicia terán como un dos seus obxectivos primordiais a exhibición, difusión e comercialización do libro galego, fundamentalmente do publicado nos últimos anos, así como a promoción da lectura entre a sociedade galega.
Capítulo II
Artigo 4º
Poderán organizar feiras do libro en Galicia todas aquelas persoas físicas ou xurídicas que sexan autorizadas para este fin pola Consellería de Cultura, Comunicación Social e Turismo, de acordo co establecido na presente orde, e sen mingua das competencias que en materia de licencia municipal lles corresponden ós concellos. Terán prioridade para a autorización de feiras do libro as solicitudes presentadas pola Federación de Libreiros de Galicia, e para
feiras monográficas de libro galego, as presentadas pola Asociación Galega de Editores.
Artigo 5º
1. As solicitudes de autorización para as feiras que haxa que celebrar no ano 2000, serán presentadas nun prazo de 30 días hábiles, a partir do seguinte ó da publicación desta orde, segundo o modelo publicado como anexo I da presente orde, no rexistro xeral da Consellería de Cultura, Comunicación Social e Turismo ou nas súas delegacións provinciais, sendo aplicable o previsto no artigo 38.4º da Lei de réxime xurídico das administracións públicas e do procedemento administrativo común.
2. Á solicitude achegarase a seguinte documentación:
a) Documento acreditativo da representatividade da persoa que asina a solicitude.
b) Estatutos ou regulamentos polos que se rexe a feira, que en ningún caso serán contrarios ó disposto nesta orde e nos que deben consta-las condicións para a inscrición dos participantes.
c) Carácter da feira, lugar e datas de celebración, e horario de funcionamento.
d) Características da situación da feira, accesos e servicios (luz, auga, comunicacións, teléfono, limpeza e outros...)
e) Características das casetas expositoras e o seu número.
f) Actividades culturais previstas durante a feira.
g) Compromiso dos organizadores de dar a coñecer por escrito a tódolos libreiros da localidade a realización da feira, dándolle-la posibilidade a todos eles de se inscribiren.
h) Seguros de persoas e bens (responsabilidade civil).
i) Declaración de que a metade, polo menos, dos participantes son libreiros ou editores radicados en Galicia no caso de feiras de libro en catálogo, ou de que a metade dos postos de venda foron ofertados a libreiros galegos no caso de feiras de libro antigo e de ocasión.
j) Memoria económica do custo desagregado en gastos materiais e actividades culturais. Faranse constar na memoria as subvencións recibidas ou solicitadas de calquera entidade pública ou privada para a realización da feira.
Artigo 6º
Unha vez recibida a solicitude e a documentación sinalada no artigo 7º, será estudiada por parte dos servicios competentes da Dirección Xeral de Promoción Cultural. O director xeral de Promoción Cultural propoñeralle ó conselleiro de Cultura, Comunicación Social e Turismo a resolución que proceda.
Capículo III
Feiras do libro realizadas pola Consellería de Cultura, Comunicación Social e Turismo
Artigo 7º
No ano 2000, a Consellería de Cultura, Comunicación Social e Turismo organizará, coa Federación
de Libreiros de Galicia e coa colaboración da Asociación Galega de Editores, as feiras do libro relacionadas no seguinte calendario:
Santiago de Compostela: do 6 ó 14 de maio.
Arteixo: do 18 ó 21 de maio.
Lugo: do 3 ó 11 de xuño.
Ourense: do 3 ó 11 de xuño.
Ferrol: do 19 ó 25 de xuño.
Vigo: do 30 de xuño ó 9 de xullo.
Verín: do 13 ó 16 de xullo.
Cangas de Morrazo: do 22 ó 25 de xullo.
A Coruña: do 1 ó 10 de agosto.
Pontevedra: do 14 ó 23 de agosto.
Monforte de Lemos: do 24 ó 27 de agosto.
Foz: do 17 ó 20 de agosto.
Artigo 8º
As feiras do libro organizadas pola Consellería de Cultura, Comunicación Social e Turismo e a Federación de Libreiros de Galicia, coa colaboración da Asociación Galega de Editores, contarán cunha comisión técnica para o conxunto de feiras e unha dirección técnica para cada unha de elas.
Artigo 9º
1. A comisión técnica estará presidida polo director xeral de Promoción Cultural ou persoa na que el delegue, e formarán parte dela as seguintes persoas:
* Dous representantes da Consellería de Cultura, Comunicación Social e Turismo.
* Dous representantes da Federación de Libreiros de Galicia.
* Dous representantes da Asociación Galega de Editores.
2. As funcións desta comisión técnica serán as seguintes:
-Velar pola correcta aplicación da presente orde e do regulamento para o funcionamento interno das feiras.
-Elabora-lo programa de actividades para cada unha das feiras que haxa que realizar. Estas propostas de actividades deberán ser presentadas con alomenos un mes de antelación pola dirección técnica da feira ou polos membros da comisisón técnica.
-Aproba-las directrices xerais relacionadas coa imaxe, promoción e publicidade das feiras do libro.
-Dirixi-la aplicación de cotas e levar a cabo o sorteo de casetas para cada feira.
-Propoñe-la posibilidade de convidación, en función do interese das feiras, de casetas que leven temas monográficos ou de carácter de especial interese para a feira.
-Estudiar e facer proposta de resolución das demandas e recursos que se presenten ó longo de tódalas feiras do libro que se realicen, conforme o disposto na presente orde.
Artigo 10º
A dirección técnica de cada feira estará integrada por un representante da Consellería de Cultura, Comunicación Social e Turismo, un representante da Federación de Libreiros de Galicia e un representante da
Asociación Galega de Editores que poderán, se así o cren preciso, designar un coordinador técnico para cada unha das feiras do libro.
A súa función será a de procura-la aplicación da presente orde e do regulamento de funcionamento interno na propia feira, seguindo as directrices aprobadas pola comisión técnica, a quen deberán informar inmediatamente de canta incidencia poida producirse.
Artigo 11º
Unha das seccións de feiras do libro en catálogo poderá denominarse Feira do Libro de Galicia.
Artigo 12º
1. Poderá realizarse en cada localidade de Galicia unha feira do libro en catálogo non monográfica e unha feira do libro antigo e/ou de ocasión. Nas localidades onde a Consellería de Cultura, Comunicación Social e Turismo realice feira do libro en catálogo, esa será a única no seu tipo autorizada.
2. Os participantes deberán reuni-los requisitos legais necesarios para o exercicio de actividades mercantís. No caso dos libreiros, deberán estar inscritos no Rexistro de Librerías da Consellería de Cultura, Comunicación Social e Turismo, e no caso dos editores que soliciten caseta individual, deberán ter no seu catálogo un mínimo de 50 títulos en galego se o fan pola cota reservada para editores da Asociación Galega de Editores e 50 títulos en xeral se o fan pola cota outros libreiros e editores, agás no caso de empresas editoriais dedicadas en exclusiva á producción de obras destinadas á venda a crédito.
Artigo 13º
As feiras do libro organizadas pola Consellería de Cultura, Comunicación Social e Turismo e a Federación de Libreiros de Galicia, coa colaboración da Asociación Galega de Editores, contarán con dous tipos de casetas diferentes, unhas unicamente para exposición e outras para venda. A comisión técnica poderá, nas localidades nas que o considere conveniente, organizar unha zona ou sección monográfica, dentro da propia feira, dedicada ás casetas institucionais e á promoción do libro galego. Nesta sección poderían participar aquelas editoriais pertencentes á Asociación Galega de Editores que así o solicitasen, nas condicións establecidas pola comisión técnica.
A admisión, para as casetas con venda nas feiras do libro, rexerase polas seguintes cotas:
* 40% para libreiros da localidade, inscritos no Rexistro de Librerías da Consellería de Cultura, Comunicación Social e Turismo, e membros da Federación de Libreiros de Galicia.
* 25% editores membros da Asociación Galega de Editores.
* 25% libreiros de fóra da localidade, inscritos no Rexistro de Librerías da Consellería de Cultura, Comunicación Social e Turismo e membros da Federación de Libreiros de Galicia.
* 5% outros libreiros e editores non incluídos en ningún dos epígrafes anteriores, tendo prioridade en caso de exceso de solicitudes aqueles que leven máis de dous anos radicados en Galicia.
* 5% reservado para invitacións, que serán outorgadas pola Comisión Técnica das Feiras do Libro.
No caso de non se cubriren as cotas reservadas para os libreiros da localidade, as prazas restantes pasaríanse ó grupo de libreiros de fóra da localidade. En caso de non cubrirse as prazas para editores asociados á Asociación Galega de Editores, as prazas pasarían ó grupo doutros editores de Galicia. En caso de quedar aínda prazas libres, a comisión técnica decidirá sobre estas.
Artigo 14º
O prazo de solicitudes para participar en calquera das feiras que se convoquen cerrarase ós 30 días hábiles antes do día de apertura da feira correspondente. Os editores da Asociación Galega de Editores poderán presenta-la solicitude nunha soa das modalidades, exposición ou venda, ofertadas. Os que soliciten a participación na cota destinada a outros libreiros e editores, deberán acreditar documentalmente a súa condición de editor ou libreiro e o tempo que levan radicados en Galicia.
Na solicitude deberá constar claramente, o nome da empresa, nome e apelidos do representante legal, co CIF da empresa e o DNI do representante na feira, enderezo, e, se é o caso, número de Rexistro de Librerías ou número de asociado á Asociación Galega de Editores. Tódalas solicitudes deberán achegarse cunha fotocopia do último recibo do I.A.E. e do pagamento da taxa correspondente. No caso dos editores deberán achegar á solicitude de inscrición o catálogo dos seus fondos.
As dilixencias de inscrición para as casetas con venda faranse na Federación de Libreiros de Galicia. No caso dos editores deberá acompañar á solicitude de inscripción o catálogo dos seus fondos. As empresas pertencentes á Asociación Galega de Editores, que desexen participar cunha caseta de exposición, farán a solicitude correspondente na sede da súa asociación achegando tamén o catálogo dos seus fondos. Tanto a Federación de Libreiros de Galicia como a Asociación Galega de Editores deberán comunicarlle-la lista de solicitantes á comisión técnica nun prazo non superior á cinco días tralo termo do prazo de inscrición de cada feira.
Pechado o prazo de admisión de solicitudes, a comisión técnica elaborará a relación de participantes e determinarase por sorteo, no caso de que houbera máis solicitudes aceptadas que casetas, segundo as cotas dispoñibles para cada feira, quen quedará excluído.
Os criterios de colocación dos posibles tipos ou seccións de casetas estarán determinados, en función do interese de cada feira, pola comisión técnica, quen decidirá a situación das casetas institucionais ou as posibles seccións que se poidan decidir por interese da feira ou promoción do libro galego. Dentro destes a orde de colocación farase sempre por sorteo público realizado polo menos con quince días de antelación ó comezo da feira, e estando numeradas as casetas do número 1 en diante.
Pechado o prazo de admisión de solicitudes, e pasados 5 días, se non existisen suficientes solicitudes
para realiza-la feira, cubrindo as casetas programadas, procederase á proposta de suspensión da feira. De se-lo caso, a suspensión será notificada por escrito ó director da feira correspondente e ós solicitantes.
Artigo 16º
As casetas participantes na feira do libro deberán cumpri-la seguinte normativa:
1. Cada caseta quedará claramente identificada por un cartel que corresponderá ó nome da sinatura solicitante, non podendo ser cedida nin arrendada a outra persoa ou entidade e tendo obrigatoriamente que contar con varios fondos diferenciados, ningún deles podendo supera-lo 50% do espacio dedicado a exposición. No caso das editoriais deberán levar fondos propios ou fondos galegos que leven en distribución, non podendo estes últimos exceder en ningún caso o 50% do espacio dedicado a exposición.
2. Tódalas casetas de librería con venda, agás as de carácter monográfico, deberán contar cun mínimo dun 25% de libros en galego, debendo se-lo total de libros galegos da feira non inferior ó 50%. O incumprimento desta norma poderá motiva-la exclusión de participar nas feiras do libro durante dous anos, contados a partir da data da aprobación na comisión técnica deste expediente.
3. Cada expositor ocupará a caseta correspondente, manténdoa aberta e debidamente instalada durante as horas programadas para cada feira. Todo expositor que teña a caseta pechada durante as devanditas horas, será advertido pola dirección técnica da correspondente feira ou pola persoa autorizada para iso, para que proceda á súa inmediata apertura. No caso de que se desatenda a advertencia ou reincida, entenderase que renuncia ó seu dereito a participar na feira e procederase á clausura definitiva da súa caseta, perdendo tódolos dereitos adquiridos pola súa participación e sen dereitos a compensacións. No caso de que un expositor, sen causa considerada xustificada pola Comisión Técnica das Feiras do Libro, non ocupe a caseta que tivera asignada, quedará automaticamente excluído desta, así como das feiras do libro que se organicen nun prazo de dous anos contados a partir da data de finalización da feira na que cometese a infracción.
4. Queda prohibida a realización por parte dos feirantes de actividades paralelas no recinto da feira ou nas súas proximidades non aprobadas pola comisión técnica, especialmente aquelas que poidan supoñer detrimento para esta. Queda así mesmo prohibido todo comportamento que supoña menosprezo, competencia desleal, ou falta de respecto grave cara ós outros feirantes. A comisión técnica, logo da presentación dunha acta de infracción elaborada pola dirección técnica da feira, poderá proceder á clausura definitiva da caseta do infractor, que perderá tódolos dereitos adquiridos sen dereito a compensación.
5. Queda prohibida a colocación de carteis que modifiquen a denominación da sinatura participante e tamén queda prohibida a exhibición de materiais promocionais alleos ó libro e ó seu contido.
6. Queda prohibida a práctica de técnicas de venda que coaccionen ó público, insistindo na prohibición
de que os participantes atendan ó público desde o exterior das casetas. Trátase, con isto, de acada-la necesaria uniformidade nas condicións de venda e na creación dun recinto feiral que en ningún momento, poida supor un compromiso para os visitantes.
7. Cada expositor deberá responder do perfecto estado da súa caseta ó remate da feira, repoñendo pola súa conta o material que sufrise deterioración, imputable a unha mala utilización.
8. En cada caso, será a comisión técnica quen estudiará tódolos incidentes que se susciten, así como a súa gravidade, determinando as medidas para adoptar, dun xeito inmediato, en cada un deles.
Disposicións derradeiras
Primeira.-Facúltase o director xeral de Promoción Cultural para dictar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 21 de febreiro de 2000.
Jesús Pérez Varela
Conselleiro de Cultura, Comunicación Social
e Turismo